CELEX: 32020D0424(01)
Language: da
Date: 2020-03-25 00:00:00
Title: Kommissionens afgørelse af 25. marts 2020 om uddelegering af forvaltningen af Innovationsfondens indtægter til Den Europæiske Investeringsbank 2020/C 133/05

24.4.2020   
               
               
                  DA
               
               
                  Den Europæiske Unions Tidende
               
               
                  C 133/6
               
            
         KOMMISSIONENS AFGØRELSE
         af 25. marts 2020
         om uddelegering af forvaltningen af Innovationsfondens indtægter til Den Europæiske Investeringsbank
         (2020/C 133/05)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets direktiv 2003/87/EF af 13. oktober 2003 om en ordning for handel med kvoter for drivhusgasemissioner i Unionen og om ændring af Rådets direktiv 96/61/EF (1), særlig artikel 10a, stk. 8, fjerde afsnit,
         under henvisning til Kommissionens delegerede forordning (EU) 2019/856 af 26. februar 2019 om supplerende regler til Europa-Parlamentets og Rådets direktiv 2003/87/EF for så vidt angår anvendelsen af innovationsfonden (2), særlig artikel 20, stk. 3,
         under henvisning til Europa-Parlamentets og Rådets forordning (EU, Euratom) 2018/1046 af 18. juli 2018 om de finansielle regler vedrørende Unionens almindelige budget, om ændring af forordning (EU) nr. 1296/2013, (EU) nr. 1301/2013, (EU) nr. 1303/2013, (EU) nr. 1304/2013, (EU) nr. 1309/2013, (EU) nr. 1316/2013, (EU) nr. 223/2014, (EU) nr. 283/2014 og afgørelse nr. 541/2014/EU og om ophævelse af forordning (EU, Euratom) nr. 966/2012 (3), særlig artikel 62, stk. 1, litra c), nr. iii), og
         ud fra følgende betragtninger:
         
                     (1)
                  
                  
                     Innovationsfonden, som er oprettet ved artikel 10a, stk. 8, i direktiv 2003/87/EF, er efterfølgeren til NER300-programmet. I delegeret forordning (EU) 2019/856 fastlægges de nærmere regler for driften af Innovationsfonden.
                  
               
                     (2)
                  
                  
                     Innovationsfonden skal bl.a. tilføres indtægterne fra de 450 mio. kvoter, der monetariseres på den fælles auktionsplatform i overensstemmelse med Kommissionens forordning (EU) nr. 1031/2010 (4). Kvoterne skal gradvis auktioneres i løbet af de kommende år. Innovationsfonden skal også tilføres en del af de ubenyttede NER300-aktiver, som vil blive overført til den.
                  
               
                     (3)
                  
                  
                     I artikel 19, stk. 3, i forordning (EU) 2019/856 fastsættes det, at Innovationsfondens indtægter udgør eksterne formålsbestemte indtægter som defineret i artikel 21 i forordning (EU, Euratom) 2018/1046 (»finansforordningen«). Disse indtægter skal kanaliseres via Unionens budget.
                  
               
                     (4)
                  
                  
                     I henhold til artikel 3, litra c), sammenholdt med betragtning 13 i delegeret forordning (EU) 2019/856 bør Innovationsfondens indtægter, herunder indtægterne fra kvoterne, forvaltes i overensstemmelse med målsætningerne i direktiv 2003/87/EF.
                  
               
                     (5)
                  
                  
                     I henhold til betragtning 16 i delegeret forordning (EU) 2019/856 bør Innovationsfonden gennemføres i overensstemmelse med principperne for forsvarlig økonomisk forvaltning som fastsat i finansforordningen.
                  
               
                     (6)
                  
                  
                     I henhold til artikel 24, stk. 1, i forordning (EU) nr. 1031/2010 (5) er Den Europæiske Investeringsbank (EIB) fra 2021 kvoteudbyder af de kvoter, som auktioneres for Innovationsfonden og for Moderniseringsfonden, som også er oprettet ved direktiv 2003/87/EF.
                  
               
                     (7)
                  
                  
                     EIB har gennemført forvaltningen af NER300-programmets indtægter. De uudnyttede midler i NER300-fonden, som i øjeblikket forvaltes af EIB, skal delvis overføres til Innovationsfonden. Det er ønskeligt at sikre kontinuitet i investeringsprocessen og at muliggøre en optimal overførsel af aktiverne. Eftersom EIB har gennemført NER300-programmet, har den desuden opnået værdifuld erfaring med gennemførelsen af en strategi for forvaltning af aktiver, hvori der tages hensyn til dertil knyttede likviditetsstrømme.
                  
               
                     (8)
                  
                  
                     EIB har fået overdraget forvaltningen af Moderniseringsfondens indtægter. Det vil sandsynligvis medføre synergier og stordriftsfordele, hvis både Innovationsfondens og Moderniseringsfondens aktiver forvaltes af den samme kapitalforvalter.
                  
               
                     (9)
                  
                  
                     Kommissionen agter derfor at uddelegere opgaverne i forbindelse med forvaltningen af Innovationsfondens indtægter til EIB. Dette er betinget af, at der i henhold til artikel 20, stk. 3, i delegeret forordning (EU) 2019/856 indgås en aftale mellem Kommissionen og EIB om de specifikke vilkår og betingelser for EIB's udførelse af disse opgaver i overensstemmelse med de principper for forsvarlig økonomisk forvaltning, der er fastlagt i finansforordningen.
                  
               
                     (10)
                  
                  
                     Nævnte aftale bør navnlig omfatte specifikke bestemmelser vedrørende: i) de nærmere regler vedrørende monetariseringen i henhold til forordning (EU) nr. 1031/2010, ii) de nærmere regler vedrørende overførsler af midler, der gør det muligt for Kommissionen at gennemføre Innovationsfonden rettidigt, iii) beregningen af gebyrer for forvaltningen af aktiver, iv) rapporteringens hyppighed, indhold og form, v) regnskabskrav, vi) den investeringsstrategi, der skal gælde for forvaltningen af investeringsfondens indtægter —
                  
               BESTEMT FØLGENDE:
         
            Artikel 1
            Uddelegering af forvaltningen af Innovationsfondens indtægter til Den Europæiske Investeringsbank
            
               1.   Forvaltningen af Innovationsfondens indtægter uddelegeres til Den Europæiske Investeringsbank (EIB) med forbehold af indgåelsen af den i artikel 2 omhandlede bidragsaftale.
            
            
               2.   EIB vil få til opgave at forvalte følgende af Innovationsfondens indtægter:
               
                           a)
                        
                        
                           indtægter fra de kvoter, der monetariseres på den fælles auktionsplatform i overensstemmelse med forordning (EU) nr. 1031/2010
                        
                     
                           b)
                        
                        
                           alle aktiver, som overføres til Innovationsfonden, herunder ikke-udbetalte indtægter fra den anden indkaldelse under NER300-programmet.
                        
                     
         
         
            Artikel 2
            Bidragsaftale
            
               1.   Kommissionen og EIB indgår en bidragsaftale, der fastsætter de specifikke vilkår og betingelser for EIB's udførelse af sine opgaver i forbindelse med forvaltningen af Innovationsfondens indtægter og monetariseringen af kvoterne.
            
            
               2.   Bidragsaftalen skal afspejle behovet for, at Kommissionen og EIB samarbejder fuldt ud på et gennemsigtigt grundlag. Aftalen skal indeholde detaljerede bestemmelser for at sikre, at parterne oveholder principperne for forsvarlig økonomisk forvaltning, som er fastsat i finansforordningen. De skal også respektere gældende administrative aftaler, navnlig den finansielle og administrative rammeaftale mellem Den Europæiske Union og Den Europæiske Investeringsbank og trepartsaftalen mellem Europa-Kommissionen, Den Europæiske Revisionsret og Den Europæiske Investeringsbank.
            
            
               3.   I bidragsaftalen fastsættes navnlig:
               
                           a)
                        
                        
                           de nærmere regler for monetariseringen af kvoter i overensstemmelse med forordning (EU) nr. 1031/2010
                        
                     
                           b)
                        
                        
                           de nærmere regler for overførsel af midler mellem EIB og Kommissionen, der gør det muligt for Kommissionen hurtigt at anvende Innovationsfondens indtægter til at dække projektfinansieringsbehov
                        
                     
                           c)
                        
                        
                           den omkostningsbaserede godtgørelse til EIB for monetariseringen af kvoter og forvaltningen af Innovationsfondens indtægter og de dertil knyttede opgaver. Denne omkostningsbaserede godtgørelse fastsættes på grundlag af dokumentation vedrørende de leverede ydelser
                        
                     
                           d)
                        
                        
                           EIB's månedlige rapportering til Kommissionen i et format, som fastsættes af Kommissionen, og som gør det muligt for Kommissionen at opfylde alle krav vedrørende dens egen overvågning og rapportering i henhold til artikel 23 i delegeret forordning (EU) 2019/856
                        
                     
                           e)
                        
                        
                           investeringsstrategien for Innovationsfondens indtægter fra aktiver. Navnlig gælder følgende: i) Investeringsstrategien skal sigte mod at tilvejebringe et forsvarligt afkast, der er foreneligt med beskyttelsen af indtægternes værdi, og som gør det muligt for EIB fuldt ud og hurtigt at dække alle nødvendige udgående pengestrømme i fondens samlede investeringshorisont; ii) EIB skal foreslå en investeringsstrategi, som skal godkendes af Kommissionen efter positiv udtalelse fra Kommissionens regnskabsfører. Investeringsstrategien skal være fastlagt, inden Innovationsfonden påbegynder sine aktiviteter; iii) Investeringsstrategien skal udformes på grundlag af et forslag til fordeling af aktiver mellem de forskellige kategorier af støtteberettigede investeringer og et benchmarkforslag. Benchmarkforslaget skal udarbejdes i overensstemmelse med god branchepraksis, idet der tages hensyn til investeringshorisonten, det støtteberettigede investeringsspektrum, målene og risikotolerancen for Innovationsfonden; iv) For at lette fastlæggelsen af investeringsstrategien skal Kommissionen forelægge en skønsmæssig tidsplan for de finansieringsbehov, som genereres af de projekter, der skal finansieres af Innovationsfonden; v) EIB skal tage investeringsstrategien op til revision mindst én gang om året, eller når det er nødvendigt som følge af ændringer i cashflowprofilen; vi) EIB skal en gang om året og efter anmodning forelægge investeringsstrategien og porteføljens resultater for Kommissionen
                        
                     
                           f)
                        
                        
                           de nærmere bestemmelser, i henhold til hvilke EIB skal forelægge Kommissionen de reviderede regnskaber for Innovationsfonden for hvert regnskabsår i henhold til artikel 23, stk. 7, i delegeret forordning (EU) 2019/856
                        
                     
                           g)
                        
                        
                           de nærmere bestemmelser, i henhold til hvilke EIB skal samarbejde med Revisionsretten for Den Europæiske Union, Det Europæiske Kontor for Bekæmpelse af Svig og Den Europæiske Anklagemyndighed i overensstemmelse med EU-retten.
                        
                     
            
               4.   Aftalen træder i kraft, når den er undertegnet af både Kommissionen og EIB.
            
         
         
            Udfærdiget i Bruxelles, den 25. marts 2020.
            
               
                  På Kommissionens vegne
               
               Johannes HAHN
               
                  Medlem af Kommissionen
               
            
         
         
            (1)  EUT L 275 af 25.10.2003, s. 32.
         
            (2)  EUT L 140 af 28.5.2019, s. 6.
         
            (3)  EUT L 193 af 30.7.2018, s. 1.
         
            (4)  Kommissionens forordning (EU) nr. 1031/2010 af 12. november 2010 om det tidsmæssige og administrative forløb af auktioner over kvoter for drivhusgasemissioner og andre aspekter i forbindelse med sådanne auktioner i medfør af Europa-Parlamentets og Rådets direktiv 2003/87/EF om et system for handel med kvoter for drivhusgasemissioner i Unionen (EUT L 302 af 18.11.2010, s. 1).
         
            (5)  Kommissionens delegerede forordning (EU) 2019/1868 af 28. august 2019 om ændring af forordning (EU) nr. 1031/2010 med henblik på strømlining af auktioneringen af kvoter med EU ETS-bestemmelserne for perioden 2021-2030 og med klassificeringen af kvoter som finansielle instrumenter i medfør af Europa-Parlamentets og Rådets direktiv 2014/65/EU (EUT L 289 af 8.11.2019, s. 9).